दिल्ली: 1 मार्च के बाद सबसे कम नए कोरोना केस मिले, पॉजिटिविटी रेट में भी भारी कमी
राजधानी दिल्ली में कोरोना वायरस संक्रमण कंट्रोल होता नजर आ रहा है। शनिवार को दिल्ली में कोरोना के 213 नए केस मिले हैं, जो एक मार्च के बाद से एक दिन में मिले वाले मामलों की सबसे कम संख्या है।
नई दिल्ली: राजधानी दिल्ली में कोरोना वायरस संक्रमण कंट्रोल होता नजर आ रहा है। शनिवार को दिल्ली में कोरोना के 213 नए केस मिले हैं, जो एक मार्च के बाद से एक दिन में मिले वाले मामलों की सबसे कम संख्या है। एक मार्च को 175 नए केस मिले थे। उसके बाद से शनिवार को दिल्ली में सबसे कम नए मामले मिले हैं। फिलहाल, यहां संक्रमण दर 0.3 फीसदी दर्ज की गई है, जो 23 फरवरी के बाद से सबसे कम है। 23 फरवरी को 0.25 फीसदी संक्रमण दर थी। दिल्ली सरकार के स्वास्थ्य विभाग द्वारा शनिवार को जारी आंकड़ों के अनुसार, पिछले 24 घंटे में 28 कोरोना मरीजों की मौत हो गई। इसके साथ ही यहां कुल मरने वालों की संख्या 24,800 हो गई है। स्वास्थ्य विभाग के मुताबिक, 24 घंटे में 497 मरीज डिस्चार्ज हुए है। फिलहाल, यहां कोरोना के सिर्फ 3610 सक्रिय मरीज बचे हैं, जो 20 मार्च के बाद संक्रिय मामलों की सबसे कम संख्या है। 20 मार्च को 3409 एक्टिव केस थे। दिल्ली में रिकवरी रेट बढ़कर 98.01 फीसदी हो गया है, इससे पहले 9 मार्च को भी 98.01 फीसदी रिकवरी रेट था।